AFRIKAANSE OPSOMMING: Eiendomstyddeling is een van die sektore van die toerisme-industrie wat tans wêreldwyd die meeste groei toon. In Suid-Afrika waar eiendomstyddeling aanvanklik gekniehalter is deur swak publisiteit en interne konflik, toon die bedryf besondere groei soos dié manier van vakansie hou, meer gewild raak. Baie word van die toerismebedryf verwag om 'n beduidende bydrae te maak tot die verbetering van sosio-ekonomiese toestande in die land. Juis hierom is navorsing oor tyddeling en verwante onderwerpe besonder belangrik. Geograwe en meer spesifiek geografiese inligtingstelselspesialiste kan in dié opsig belangrike rolspelers wees. Hierdie navorsingsverhandeling speur die gebruiksmoontlikhede van geografiese inligtingstelsels (GIS) in die tyddeelindustrie in Suid-Afrika na. Die hoof fokus van die navorsing val op die ontwikkeling van 'n tyddeelinligtingstelsel (TIS) met behulp van ArcView GIS programmatuur en Avenue programmeertaal. Hierdie TIS poog om die keuse van 'n geskikte vakansiebestemming in Suid-Afrika vir die tyddeeleienaar en potensiële koper te vergemaklik en inkorporeer in die proses die puntestelsel as tyddeeltipe. Die program stel aan die gebruiker 'n reeks vrae en seleksie opsies, waaruit dan 'n resultaat van oorde wat aan sy/haar vakansiebehoeftes voldoen, aan hom/haar voorgehou word. Hierdie resultate word getrek uit 'n omvattende tyddeelbestemmingsdatabasis wat uit bestaande bronne saamgestel is. Hierdie databasis word op verskeie stadiums deur die loop van die gebruiksproses deur die opgestelde programkode ondervrae. Tesame hiermee word die resultate ruimtelik en nie-ruimtelik aan die gebruiker vertoon. Hierdie ruimtelike komponent hang nou saam met die kartering van die tyddeeloorde in Suid-Afrika, 'n proses waartydens die ligging en verspreiding van hierdie oorde ook aandag kry. Ter afsluiting word die resultate aan die hand van 'n toetsvoorbeeld geverifieer. Die TIS lewer bevredigende resultate en hoewel dit nie in sy huidige formaat gereed is vir die tyddeelmark nie, is dit 'n positiewe stap en in lyn met moderne neigings in die industrie. Trefwoorde ArcView / Avenue / Blybeurtbedryf / Geografiese inligtingstelsels (GIS) / Grafiese koppelvlak / Puntestelsel / Resort Condominium International (RCI) / Suid-Afrika / Toerismegeografie / Tyddeelbelang / Tyddeelbestemmingsdatabasis / Tyddeeleienaars / Tyddeelindustrie / Tyddeeloorde / Tyddeeloordfasiliteite / Tyddeling / Uitruilondernemings